钦定古今图书集成/历象汇编/岁功典/第095卷 > 《直隶志书》〈各省风俗同者不载〉 > 永平府
## 钦定古今图书集成/历象汇编/岁功典/第095卷 > 《直隶志书》〈各省风俗同者不载〉 > 永平府

十二月除日，官家易门神桃符，下家亦易联帖，悬麻
线匙，著葫芦新帚于户，插芝麻鞂于壁。夕辞岁，陈仪
祀真宰及土神祖祢。设庭燎，照星斗，放爆竹驱鬼，焚
苍术辟疫。或树将军炭，或击千金木。取百谷种，量较
钧，一置之地面。取鞂茎一析之，纳豆十二闰加一束，
置之水中，乃称寿。家䜩少长咸集，儿女终夜博戏，谓
之“守岁。”官家用鼓吹及民间爆喧，聒耳达旦。亦有夜
深祷灶，请方抱镜出门，潜听市人偶然言语，以卜新
岁休咎。云“卜灶”，自祀灶后，男女婚嫁不择日，至除夕
止，谓之乱娶，成亲无忌矣。